Bruselj, 27.11.2009

COM(2009)650 konč.

Predlog

SKLEP SVETA

o razveljavitvi Sklepa Sveta št. 2009/473/ES o sklenitvi Sporazuma v obliki izmenjave pisem o začasni uporabi Sporazuma o partnerstvu v ribiškem sektorju med Evropsko skupnostjo in Republiko Gvinejo

(predložila Komisija)

OBRAZLOŽITVENI MEMORANDUM

ES in Gvineja sta 20. decembra 2008 parafirali nov sporazum o partnerstvu v ribiškem sektorju in protokol, ki zajema obdobje od 1. januarja 2009 do 31. decembra 2012. Protokol se začasno uporablja od 1. januarja 2009, kakor sta se dogovorili pogodbenici z izmenjavo pisem, potrjenih s Sklepom Sveta z dne 28. maja 2009[1], do sprejetja predloga Uredbe Sveta o sklenitvi sporazuma o partnerstvu v ribiškem sektorju med Evropsko skupnostjo in Republiko Gvinejo[2].

Vendar se je Komisija po tragičnih dogodkih 28. septembra 2009, ko so gvinejske vladne sile streljale na množice demonstrantov in ubile 150 ljudi, odločila, da bo začela potrebne postopke za umik predloga uredbe Sveta o sklenitvi zadevnega sporazuma 20. oktobra 2009, in o tem obvestila Evropski parlament in Svet.

Predlog za sklenitev sporazuma o partnerstvu v ribiškem sektorju med Evropsko skupnostjo in Republiko Gvinejo je bil umaknjen 11. novembra 2009 s sklepom Komisije[3]. V skladu z mednarodno zakonodajo mora Svet v imenu Evropske skupnosti zato Republiko Gvinejo obvestiti, da ne namerava skleniti prej navedenega sporazuma.

V skladu s členom 25 Dunajske konvencije o pogodbenem pravu se začasna uporaba pogodbe prekine, če ena pogodbenica obvesti drugo pogodbenico, s katero ima sklenjeno začasno pogodbo, o svojem namenu, da ne bo postala pogodbenica pogodbe.

Na tej podlagi Komisija predlaga, da Svet razveljavi Sklep št. 2009/473/ES o sklenitvi Sporazuma v obliki izmenjave pisem o začasni uporabi Sporazuma o partnerstvu v ribiškem sektorju med Evropsko skupnostjo in Republiko Gvinejo –

Predlog

SKLEP SVETA

o razveljavitvi Sklepa Sveta št. 2009/473/ES o sklenitvi Sporazuma v obliki izmenjave pisem o začasni uporabi Sporazuma o partnerstvu v ribiškem sektorju med Evropsko skupnostjo in Republiko Gvinejo

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 37 v povezavi s členom 300(2) pogodbe,

ob upoštevanju predloga Komisije[4],

ob upoštevanju naslednjega:

1. Protokol k novemu sporazumu o partnerstvu v ribiškem sektorju med Evropsko skupnostjo in Republiko Gvinejo, ki je bil parafiran 20. decembra 2008, se začasno uporablja od 1. januarja 2009, kakor sta se dogovorili pogodbenici z izmenjavo pisem, potrjenih s Sklepom Sveta z dne 28. maja 2009[5], če bo sprejet Sporazum o partnerstvu v ribiškem sektorju med Evropsko skupnostjo in Republiko Gvinejo[6],

2. Komisija se je odločila, da po tragičnih dogodkih 28. septembra 2009[7], ko so vladne sile streljale na množice demonstrantov, in ubile 150 ljudi, umakne predlog za Uredbo Sveta o sklenitvi prej navedenega sporazuma o partnerstvu v ribiškem sektorju.

3. Zato je treba Sklep Sveta št. 2009/473/ES o sklenitvi Sporazuma v obliki izmenjave pisem o začasni uporabi Sporazuma o partnerstvu v ribiškem sektorju med Evropsko skupnostjo in Republiko Gvinejo razveljaviti –

SKLENIL:

Edini člen

Sklep Sveta št. 2009/473/ES o sklenitvi Sporazuma v obliki izmenjave pisem o začasni uporabi Sporazuma o partnerstvu v ribiškem sektorju med Evropsko skupnostjo in Republiko Gvinejo se razveljavi.

V Bruslju,

Za Svet

[1] 2009/473/ES, UL L 156, 19.6.2009.

[2] COM(2009) 120 konč., 12.3.2009.

[3] PV(2009) 1894 z dne 13.11.2009, str. 16.

[4] COM(2009) … konč.,

[5] 2009/473/ES, UL L 156, 19.6.2009.

[6] COM(2009) 120 konč., 12.3.2009.

[7] PV(2009) 1894 z dne 13.11.2009, str. 16.